IZVJEŠĆE SA SASTANKA UO I NO UDRUGE PČELARA BUJŠTINE 25.08.2014
U ponedjeljak, 25. kolovoza 2014.godine s početkom u 19 sati održan je posljednji ovogodišnji sastanak upravnog i nadzornog odbora Udruge pčelara Bujštine. Na sastanku su prisustvovali: Arduino Bubola (predsjednik Udruge i UO), Đordano Jurčić (tajnik Udruge i član UO), Damir Gregurić (predsjednik NO), Marčelo Melon, Dario Vežnaver, Marinko Blažević (članovi UO) i Slavko Biuk (pašni povjerenik, u svojstvu člana Udruge bez prava glasa). Na dnevnom redu su bile slijedeće točke:
1) plan aktivnosti za jesen 2014. 
2) izvori financiranja Udruge
3) razno

1) Predsjednik Udruge Arduino Bubola otvorio je sastanak prijedlogom da se u narednim mjesecima organiziraju 2 stručna predavanja (jedno za pčelare, drugo za građanstvo), tradicionalni godišnji domjenak (druženje i ručak) i proslava Dana Svetog Ambrozija 7. prosinca u Pazinu. Prijedlog je jednoglasno prihvaćen, a detalji će se razraditi u hodu, ovisno da li za termin predviđen za domjenak (6. rujna) slobodan prostor u Kornariji, gdje smo bili prošle godine i koji je predavač na raspolaganju u listopadu i studenom. Sve detalje o mjestu i vremenu okupljanja, doplati po osobi i kontakt-telefonu za potvrdu dolaska na domjenak objaviti će se pravovremeno na službenim web-stranicama Udruge.
2) Tajnik Udruge Đordano Jurčić ukratko je upoznao prisutne s izmjenama Zakona o udrugama koje za sobom povlače i drugačiji način promišljanja glede financiranja redovnih aktivnosti Udruge. Novi je zakon donesn 6. lipnja ove godine i stupa na snagu 1. listopada 2014. Do 1. Prosinca ove godine donijeti će se Pravilnik kojim će se regulirati sadržaj Registra udruga. Do 1. siječnja 2015. vlada RH će donijeti Uredbu kojom će se urediti kriteriji, mjerila i postupci financiranja i ugovaranja programa i projekata od interesa za opće dobro. Novi zakon stavlja veliki naglasak na transparentnost i javnost poslovanja udruga. To konkretno znači pojačanu kontrolu financijskog poslovanja kroz inspekcijski nadzor uz rigoroznije kazne za nepravilnosti. U svakom slučaju to je velik poticaj za aktiviranje odgovornih i kompetentnih subjekata unutar udruge u smjeru konkretnih projekata i zadaća s ciljem kojem i treba težiti udruga: unaprjeđenje pčelarstva na svom području djelovanja (kroz edukaciju članstva, građanstva i mladeži, popularizacija pčelinjih proizvoda kroz medije i javne nastupe, povećanje članstva i ukupnog broja pčelinjih zajednica). Vrlo brzo će institucije lokalne uprave i samouprave uvesti pravila po kojima će novčanu potporu dobivati samo financijski održive udruge s jasnim ciljevima i programima aktivnosti s konkretnim učinkom na zajednicu. S druge strane predviđa se da će novi zakon omogućiti samim članovima bolji uvid u rad upravnog tijela udruge. Donesen je prijedlog da se upravni akti Udruge usklade s novim zakonom do godišnje (ujedno i izborne) skupštine u siječnju 2015. što je jednoglasno prihvaćeno.
3) Pod točkom „Razno“ predsjednik NO Gregurić Damir podsjetio je prisutne da se u jesen između ostalih održavaju i slijedeći pčelarski sajmovi: „Medenjak z Opatije“ (Opatija, 17.-18. listopad), „Sivka“ (Varaždin, 24.-26. listopad). Kako su organizatori ovih manifestacija naše kolege iz UP Učka“ – Opatija i „Pčelinjak“ – Zagreb s kojima gajimo kvalitetne odnose, bilo bi preporučljivo da bar nekolicina članova naše Udruge posjeti jedan ili oba sajma, ako već nema dovoljno zainteresiranih za cjelodnevni izlet autobusom. Više o sajmovima (kao i o drugim pčelarskim događanjima u zemlji i regiji koja slijede na jesen) na našim web-stranicama. Ukoliko interes bude dovoljan, udruga će organizirati prijevoz manjim autobusom, o čemu će potencijalni putnici biti obavješteni na vrijeme.
